TKN ปักธง 2 ปีข้างหน้า เป้ารายได้-กำไร ลุ้นนิวไฮ อนิสงส์ดีมานด์ฟื้น-บริหารต้นทุนดีขึ้น
TKN ปักธง 2 ปีข้างหน้า เป้ารายได้-กำไร ลุ้นนิวไฮ อนิสงส์ดีมานด์ฟื้นหลังโควิดคลี่คลาย และบริษัทจะเน้นการบริหารจัดการต้นทุนให้ดีมากยิ่งขึ้น
TKN ตั้งเป้ารายได้-กำไรกลับมาทำนิวไฮอีกครั้งใน 2 ปีข้างหน้า อนิสงส์ดีมานด์ฟื้นหลังโควิดคลี่คลาย
15 พ.ย. 2564

นายอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดเผยว่า บริษัทตั้งเป้าผลประกอบการในอีก 2 ปีข้างหน้าจะกลับมาทำสถิติสูงสุดใหม่ได้อีกครั้ง จากก่อนหน้านี้ที่บริษัทเคยทำสถิติรายได้สูงสุดไว้เมื่อปี 2561 อยู่ที่ 5,697.41 ล้านบาท และมีกำไรสุทธิสูงสุดเมื่อปี 2559 อยู่ที่ 781.85 ล้านบาท
ทั้งนี้ บริษัทเชื่อว่าเมื่อขณะนี้สถานการณ์การแพร่ระบาดของเชื้อไวรัสโควิด-19 ทั่วโลกคลี่คลายไปในทิศทางที่ดีขึ้น และตลาดในประเทศไทยเองก็กลับมาฟื้นตัว หลังจากภาครัฐผ่อนคลายมาตรการล็อกดาวน์ และเริ่มเปิดประเทศต้อนรับนักท่องเที่ยวต่างชาติ รวมถึงมีมาตรการสนับสนุนคนไทยท่องเที่ยวภายในประเทศ ก็จะส่งผลดีต่อกำลังซื้อในประเทศให้ปรับตัวเพิ่มขึ้นด้วย
ขณะที่ตลาดต่างประเทศเริ่มกลับมามีคำสั่งซื้อเพิ่มขึ้นเช่นกัน โดยเฉพาะตลาดประเทศจีนที่มียอดคำสั่งซื้อเข้ามาที่บริษัทอย่างต่อเนื่อง แม้ว่าจะยังคงมีสถานการณ์การขาดแคลนตู้คอนเทนเนอร์ และค่าขนส่งทรงตัวอยู่ในระดับสูง ซึ่งสร้างผลกระทบต่อบริษัทอย่างต่อเนื่อง แต่อย่างไรก็ตามเชื่อว่าจะสามารถบริหารจัดการได้อย่างดีจากการร่วมมือกับลูกค้า
นายอิทธิพัทธ์ กล่าวว่าอีกว่า การแพร่ระบาดของเชื้อไวรัสโควิด-19 มองว่าจะยังมีผลกระทบต่อเนื่องไปในอีก 1-2 ปี โดยบริษัทจะเน้นการบริหารจัดการต้นทุนให้ดีมากยิ่งขึ้น ทั้งต้นทุนด้านวัตถุดิบ ด้านบรรจุภัณฑ์ และด้านการผลิต ในขณะเดียวกันบริษัทได้เตรียมลงทุนระบบออโตเมชั่นเพิ่มเติมในปี 65 เพื่อลดปัญหาด้านแรงงาน และเพื่อลดต้นทุนด้านการผลิตลงอีก
“เรายังคงดำเนินนโยบายการดำเนินกิจการในรูปแบบของการบริหารจัดการต้นทุนที่ดี เนื่องจากมองว่าความเสี่ยงของโควิด-19 ยังคงมีอยู่อย่างต่อเนื่องอีกอย่างน้อย 1-2 ปีต่อจากนี้ แต่เราก็เชื่อว่าเราจะสามารถบริหารจัดการได้เป็นอย่างดี และในอีก 2 ปี ข้างหน้าผลประกอบการของเราจะกลับมาทำสถิติสูงสุดใหม่ได้อีกครั้ง” นายอิทธิพัทธ์ กล่าว
 
 